ALT จับมือพันธมิตร “Edotco” เซ็น MOU ร่วมศึกษา-รับงานโครงสร้างโทรคมฯระดับอาเซียน
ALT เซ็น MOU กับ “Edotco” เล็งรับงานสร้างโครงสร้างพื้นฐานโทรคมฯอาเซียน
12 ธ.ค. 2560

บริษัท เอแอลที เทเลคอม จำกัด (มหาชน) หรือ ALT เปิดเผยว่า ในวันนี้ (12 ธ.ค.60) ทาง ALT และ edotco Group Sdn Bhd (“edotco”) ได้ลงนามบันทึกข้อตกลงความร่วมมือ (MOU) เพื่อประสานโอกาสทางธุรกิจในการสร้างโครงสร้างพื้นฐานด้านโทรคมนาคมเพื่อให้บริการแก่ลูกค้ากลุ่มผู้ประกอบการโทรคมนาคมทั้งในประเทศไทยและภูมิภาคเอเชียตะวันออกเฉียงใต้
โดยการร่วมมือกันในครั้งนี้สอดคล้องกับวิสัยทัศน์ของบริษัท คือ “มุ่งสู่การเป็นผู้นำในการให้บริการโครงสร้างพื้นฐาน และเป็นพันธมิตรทางธุรกิจของผู้ประกอบการโทรคมนาคมในภูมิภาคนี้” เนื่องจาก edotco เป็นผู้เชี่ยวชาญทั้งด้านเทคนิคและธุรกิจเกี่ยวกับโครงสร้างพื้นฐานด้านโทรคมนาคมในระดับสากล ในขณะ ALT ก็มีผลงานและความสัมพันธ์อันดีกับกลุ่มผู้ประกอบการโทรคมนาคมในไทย จึงมั่นใจว่าการร่วมมือนี้จะอำนวยประโยชน์ต่อทั้งสองฝ่าย
ทั้งนี้ บริษัททั้งสองมีลักษณะการประกอบธุรกิจที่สามารถเสริมสร้างประโยชน์ต่อกันได้ ดังนี้ ALT ประกอบธุรกิจในด้านการผลิต การติดตั้งการบำรุงรักษา การจำหน่ายอุปกรณ์ และการให้เช่าใช้โครงข่ายโทรคมนาคม ให้แก่ผู้ประกอบการโทรคมนาคมทั้งในประเทศไทยและต่างประเทศ โดยสนับสนุนให้เกิดการใช้โครงสร้างพื้นฐานด้านโทรคมนาคมร่วมกัน ภายใต้แนวคิดในการบริหารงานที่มุ่งให้บริการโทรคมนาคมแบบครบวงจรแก่ลูกค้าทุกรายอย่างเท่าเทียมกัน
ส่วน edotco ประกอบธุรกิจด้านโครงสร้างพื้นฐานด้านการสื่อสารโทรคมนาคมในระดับภูมิภาคแบบครบวงจรแห่งแรกในเอเชีย ซึ่งให้บริการด้านสถานีฐานแบบครบวงจร ทั้งการให้เช่าเสาสถานีด้วยสัญญาเช่าระยะยาว การให้เช่าใช้สถานีร่วมกัน การสร้างสถานีตามความต้องการเฉพาะของลูกค้า ตลอดจนการให้บริการดูแลและบำรุงรักษา ในประเทศต่างๆ ได้แก่ มาเลเซีย เมียนมา บังกลาเทศ กัมพูชา ศรีลังกา และปากีสถาน
โดยการร่วมมือกันนี้จะมุ่งเน้นไปที่การบริการต่างๆ โดยการสนับสนุนด้วยความเชี่ยวชาญด้านเทคนิคและการค้าของ edotco ซึ่งมีความมุ่งมั่นในการพัฒนาโครงสร้างพื้นฐานในประเทศไทย อันสอดคล้องกับวิสัยทัศน์ของ ALT ในการเป็นพันธมิตรทางธุรกิจของผู้ประกอบการโทรคมนาคมในภูมิภาคนี้